DA Den Europæiske Unions Tidende C 190/7

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2008/C 190/06)

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»CASTAGNA DI VALLERANO«

EF-Nr.: IT/PDO/005/0474/03.03.2005

BOB ( X ) BGB ( )

Dette resumé indeholder hovedelementerne af varespecifikationen til information.

1. Medlemsstatens ansvarlige myndighed:

Navn: Ministero delle Politiche agricole alimentari e forestali Adresse: Via XX Settembre, 20 — I-00187 Roma Tlf. (39) 06 481 99 68 Fax (39) 06 42 01 31 26 E-mail: qpa3@politicheagricole.gov.it

2. Ansøgende sammenslutning:

Navn: Associazione Castanicoltori Vallecimina Adresse: Via Torrione, 5 — I-01030 Vallerano (VT) Tlf./fax (39) 0761 75 19 49 E-mail: vallecimina@libero.it Sammensætning: Producenter/forarbejdningsvirksomheder ( X ) andet ( )

3. Produktets art:

Klasse 1.6 — Frugt, grøntsager og korn, også forarbejdet

4. Varespecifikation:

(Sammenfatning af betingelserne i artikel 4, stk. 2, i Rådets forordning (EF) nr. 510/2006)

4.1. Navn: »Castagna di Vallerano«

4.2. Beskrivelse: Den beskyttede oprindelsesbetegnelse »Castagna di Vallerano« er reserveret frugt fra den lokale sort »Castanea sativa Miller«, der dyrkes i området omhandlet under punkt 4.3, og som skal have følgende egenskaber:

lokal sort — Castanea sativa Miller

stor størrelse (50-70 frugter/kg frisk produkt)

middel størrelse (71-95 frugter/kg frisk produkt)

lille størrelse (96-120 frugter/kg frisk produkt)

overvejende ellipseformet, undertiden kugleformet, og tilspidset håret afslutning; firkantet, som regel fladt ar, der ikke rører frugtens sider

tynd og let aftagelig rødbrun skal med 25 til 30 mørkere og fremstående lodrette striber

hinden er vaskeskindsfarvet og går sjældent ind i frugtens større furer

ganske få frugtdelinger

frugten er næsten furefri i overfladen, har hvidt kød med en sødlig smag, er sprød og forbliver fast ved varmetilberedning.

Analyse: spiselig del: 84-88 %; skal: 12-16 %. Sammensætning af 100 g spiselig del: vand 51-60 %, protein 2,5-3,2 %, fedt 1,40-1,60 %, kulhydrat i alt 38-44 %, kalium 400-440 mg.

4.3. Geografisk område: Produktionsområdet for »Castagna di Vallerano« udgøres udelukkende af Vallerano-kommunens område (provinsen Viterbo).

4.4. Bevis for oprindelse: Produktets sporbarhed sikres derved, at kastanjeskovene opføres i et hertil beregnet register, der ajourføres af kontrolorganet, for at gøre produktionsprocessens sporbarhedssystem effektivt.

Anmodning om indførelse af eventuelle ændringer i registret skal hvert år forelægges inden den 30. april.

4.5. Fremstillingsmetode: Det fastsættes bl.a. i specifikationen, at beplantningsmønster, dyrkningsformer og beskæringsmetoder (såvel regelmæssig som øvrig beskæring) følger traditionel praksis i området, og at der i hvert fald sikres en beplantningstæthed på mindst 50 og højst 100 træer pr. hektar. Vanding er tilladt.

Høsten finder sted hvert år mellem den 20. september og den 10. november, enten manuelt eller med ikke-selvkørende sugemaskiner eller selvkørende rivemaskiner, der er sådan indrettet, at produktet ikke beskadiges.

Høstudbyttet kan variere fra mindst 2 t/ha til højst 6 t/ha.

Konserveringen af produktet foregår ved en behandling i koldt vand (»cura a freddo«) uden nogen form for tilsætningsstoffer, eller ved sterilisering i varmt vandbad (»cura a caldo«) efterfulgt af koldt vandbad, ligeledes uden nogen form for tilsætningsstoffer.

De behandlede kastanjer bliver, mens de endnu er våde, samlet i en bunke, og efter et kort stykke tid bredes de ud på gulvet, hvor de mugne frugter sorteres fra. I de første dage bliver kastanjerne hyppigt vendt rundt, enten med hænderne eller med træstokke, eller de kan fyldes i egnede beholdere og omhældes dagligt, i begge tilfælde med det formål, at de tørrer hurtigt.

Efter vaskningen hældes kastanjerne i et kar, hvor de ligger til afkøling i ca. 15-30 minutter, og hvor der samtidig sker en automatisk afskumning af de defekte frugter, som flyder ovenpå og fjernes med et egnet apparat.

Afskalning og tørring efterfølges af børstning, sortering og kalibrering.

Produktionsaktiviteterne, sorteringen, kalibreringen, behandlingen og opbevaringen af frugterne skal ske inden for produktionsområdet. Emballeringen kan derimod også finde sted uden for det i punkt 4.3 angivne område.

4.6. Tilknytning: Produktionsområdet i Vallerano-kommunen er et særlig egnet område på grund af jordbundsforholdene, der er kendetegnet ved tuflag af vulkansk oprindelse, der har et højt indhold af organisk materiale og er tykke, veldrænede, kølige og derfor meget frugtbare. De øger frugternes indhold af kalium, lipider og kulhydrater. Området udmærker sig ligeledes ved særlig produktionsgunstige klimaforhold.

Områdets klima er homogent: kontinentalt med varme somre og strenge, fugtige vintre. De årlige temperaturudsving er temmelig høje, medens nedbøren er ret begrænset og ret jævnt fordelt over året.

Kastanjetræer, der vokser i vulkansk jord i 400-500 meters højde, producerer kastanjer af højeste kvalitet. Jordbunds- og klimaforholdene sammen med menneskets indsats (podningen og generelt de for den pågældende plante specifikke dyrkningsteknikker) har i århundredernes løb udvirket en kraftig selektiv påvirkning af planterne af Castanea sativa »Miller« i Vallerano-området. Det har ført frem til udvælgelsen af lokale sorter, der har tilpasset sig områdets jordbunds- og klimaforhold, og som er yderst rodfæstede i dette område med de særlig gunstige egenskaber, der samlet udgør grundlaget for denne typiske produktion af Castagna di Vallerano.

Disse specielle miljø- og klimaforhold sammen med menneskets dyrkningsarbejde i århundreder, den konstante søgning efter og iværksættelse af traditionelle og specifikke metoder med særlig vægt på en fortsat forbedring, har bidraget til at skabe en sand kastanjedyrkning med alle hertil tilknyttede aktiviteter, såsom økonomiske, agronomiske og gastronomiske, der er vidnesbyrd om i landbrugs- og videnskabslitteraturen.

Kastanjernes tilknytning til Vallerano kan ligeledes dokumenteres ved tilstedeværelsen af tufgrotterne med beholdere til den kolde behandling af kastanjer, der stadig er i brug til behandling af produktet med henblik på opbevaring. Man mener, at spisekastanjer altid har været til stede i Vallerano-området.

Igennem generationer er der blevet talt om disse skove; de fandtes sikkert allerede før andre afgrødeplanter, også træer, da en stor del af de i øjeblikket kastanjedækkede områder aldrig har været anvendt til andet set fra et landbrugsperspektiv.

Dette har haft betydning for at bestemme nogle særtræk i historien om Vallerano-indbyggernes erhverv, men også for den overordnede udvikling af dette særlige samfundsmiljø, der er tilknyttet kastanjeøkonomien.

Denne påvirknings særtræk ses også på det arkitektoniske plan, når vi i kastanjeskovene støder på disse konstruktioner, der lokalt kaldes »radicci«, eller ved foden at de stejle tufklipper, som den gamle by er bygget på, finder en lang række grotter, der er gravet ud i tufklippen og indrettet med »kar« og »opbevaringssteder«.

Grotterne blev brugt til behandling og opbevaring af kastanjerne, medens »radiccio« blev brugt til tørring. Disse bygværker viser, hvor rodfæstet kastanjer er og fortsætter med at være.

I »Vallerano e le Confraternite«, der er skrevet af Monsignor Manfredo Manfredi og offentliggjort i 1996, er det anført, at hovedindtægten for de lokale brødremenigheder kom fra salg af kastanjer.

I tidsskriftet »Geografica Italiana«, nr. 87 (1980), er det anført, at kastanjedyrkning allerede fandt sted i år 1500. I 1584 tillod fyrst Farnese udførsel af kastanjer til nabolandene, men kun til dem, der kunne give korn i bytte.

På den internationale konference, der fandt sted i Spoleto i 1993, blev Vallerano-markedspladsen angivet som det vigtigste center i Viterbo-egnen, hvad angår både produktion og afsætning af dette produkt.

I Vallerano er miljøet gunstigt til at opnå et kvalitetsprodukt, og derfor er en af de italienske produktions- og markedsføringspoler koncentreret her.

4.7. Kontrolstrukturer:

Navn: Camera di commercio industria artigianato e agricoltura di Viterbo Adresse: Via F.lli Rosselli, 4 — I-01100 Viterbo Tlf. (39) 0761 2341 Fax (39) 0761 345755 E-mail: camera.commercio.viterbo@vt.legalmail.camcom.it

4.8. Mærkning: Markedsføring af »Castagna di Vallerano« sker i egnede poser/sække a 1, 3, 5, 10, 20 og 30 kg.

Poserne/sækkene skal være forseglet således, at der ikke kan fjernes noget fra posen/sækken, uden at seglet brydes.

Forseglingen består af en uaftagelig etikette med følgende angivelser:

Til den beskyttede oprindelsesbetegnelse, »Castagna di Vallerano«, er det forbudt at tilføje nogen helst modificerende udtryk, herunder adjektiverne »extra«, »fine«, »selezionata«, »superiore« og »similari«.

Betegnelsens logo er ovalt med Valleranos omrids i mørkebrunt, hvidt og blåt anbragt i omridset af en kastanje ovenpå omridset af Monti Cimini af mellembrun farve.

Skrifttype og -størrelse:

D.O.P.: Bauer Bodoni bold (14)

»Castagna di Vallerano«: Amaze bold (27)

Farveindeks:

Kastanjebrun

Omrids af Vallerano: C0 M56 Y60 K47

Kastanjebrun

Omrids af »Monti Cimini«: C0 M28 Y30 K23,5

Blå: C100 M60 Y0 K20

(1) EUT L 93 af 31.3.2006, s. 12.